[pic] | EUROOPA ÜHENDUSTE KOMISJON |

Brüssel 16.10.2007

SEK(2007) 1335

KOMISJONI TALITUSTE TÖÖDOKUMENT

Lisatud dokumendile:

Ettepanek:

EUROOPA PARLAMENDI JA NÕUKOGU OTSUS,

millega muudetakse nõukogu direktiive 76/768/EMÜ, 88/378/EMÜ, 1999/13/EÜ ja direktiive 2000/53/EÜ, 2002/96/EÜ ja 2004/42/EÜ, et kohandada neid määrusega (EÜ) … ainete ja segude klassifitseerimise, märgistamise ja pakendamise ning direktiivi 67/548/EMÜ ja määruse (EÜ) nr 1907/2006 muutmise kohta ÜHENDUSE ÕIGUSES GHSi RAKENDAMISEGA SEOTUD MÕJU HINDAMISE KOMMENTEERITUD KOKKUVÕTE [KOM(2007) 611 lõplik][SEK(2007) 1334]

KOMISJONI TALITUSTE TÖÖDOKUMENT

ÜHENDUSE ÕIGUSES GHSi RAKENDAMISEGA SEOTUD MÕJU HINDAMISE KOMMENTEERITUD KOKKUVÕTE

ÜRO Majandus- ja Sotsiaalnõukogu 2003. aasta juulis ametlikult vastu võetud ühtse ülemaailmse ainete ja segude klassifitseerimis- ja märgistussüsteemi ( The Globally Harmonised System of classification and labelling of substances and mixtures – GHS) eesmärk on kogu maailmas ühtsete kriteeriumide rakendamine kemikaalide klassifitseerimisel ja nendega seonduvate ohtude märgistamisel, propageerides seeläbi nende vastutustundlikku käitlemist. Ühtne süsteem peaks lihtsustama ülemaailmset kemikaalidega kauplemist ja kaitsma inimeste tervist ning keskkonda.

Mõju hindamises käsitletakse GHSi rakendamist ELis kavandatud määruse abil ja sellest tulenevaid muudatusi muudes kemikaale käsitlevates ühenduse õigusaktides („järgmiste tasandite õigusaktid”). See põhineb RPA ja London Economics ’i mõju-uuringutel, komisjoni talituste tööl, mis käsitleb näiteks mõju järgmiste tasandite õigusaktidele ning internetikonsultatsioonide tulemusi.

Analüüsi põhjal tundub GHSi rakendamine pikemas perspektiivis olevat kasulik, sest kaubandusega seotud kulude vähendamisena ilmnevad kasud ületavad ühekordseid rakenduskulusid. Kulude vähendamine, mis kõikide hinnangute kohaselt moodustab keskmiselt mõne tööpäeva äriühingu kohta aastas, on võimalik tänu ülemaailmsete klassifitseerimise ja märgistamise erinevustega seotud kaubandustõkete olulisele vähendamisele. Seetõttu elavneb kemikaalidega kauplemine riikidega väljaspool ELi – seega paraneb ELi tööstuse väline konkurentsivõime, mis aitab kaasa suurema majanduskasvu ning uute töökohtade loomisele.

Selleks et jõuda lähitulevikus netokasumini, tuleb rakenduskulusid piirata, et vältida tarbetuid kulusid ja väikestele ja keskmise suurusega ettevõtetele tekkivat halduskoormust. Eelkõige eeldab see sujuvat üleminekut praeguselt süsteemilt GHS-le, mille rakendamisel säilib praegune keskkonna- ja tervisekaitse kõrge tase ning koormatakse äriühinguid võimalikult vähe. Üleminekuperiood peab koosnema vastavalt ainete ja segude jaoks ette nähtud kahest teineteisele järgnevast etapist, mis on korraldatud sellisel viisil, et ennetada rakendamisega seotud suuremaid probleeme ja võimaldada kooskõla klassifitseerimiste läbivaatamisega seoses REACHi määruse raames tehtavate järk-järguliste registreerimistega ning et GHSi rakendamine toimuks paralleelselt teiste piirkondadega üle maailma, vältimaks kaubanduses veel ühe osa kasumi kaotsiminekut.

Mõju hindamises toetatakse ainetele üleminekuperioodi kehtestamist, et arvestada REACHi klassifitseerimis- ja märgistusloendi tähtaega. Lühemat üleminekuperioodi oleks raske rakendada ning see võib tekitada vajaduse märgistada uuesti suur kogus olemasolevatest varudest. Ka põhjustaks pikem üleminekuperiood probleeme segude tootjatele, kes soovivad varakult GHS-le üle minna.

Järgneva, segude jaoks ettenähtud üleminekuperioodi etapi puhul toetatakse mõju hindamises perioodi pikkusega neli ja pool aastat. On selge, et segude üleminekuperioodi näiliselt vähese pikendamisega kaasneksid kahe klassifiktsioonisüsteemi haldamise tõttu ka suuremad lisakulud, vähendades sellega eeliseid suurte varustuskettide segudega varustajate (sealhulgas paljude väikeste ja keskmise suurusega ettevõtete) jaoks, kellel on hõlpsam vajalikke muudatusi rakendada ning kulusid paremini jaotada. Lühema üleminekuperioodi puhul saaks vähem segudega varustajaid kasu varustusketi kaudu saabuvate ainete ja eelsegude GHS-klassifikatsioonidest. Nelja ja poole aasta eelistamine ilmnes samuti avalikest aruteludest sidusrühmadega, kes eelistasid ülekaalukalt keskmise pikkusega üleminekuperioodi.